Nit de Teatre contra el càncer a Burjassot
2025-07-24

La Junta Local contra el Càncer de Burjassot ha organitzat una Nit de Teatre contra el càncer, amb el doble objectiu de recaptar fons per continuar lluitant contra aquesta malaltia i d’oferir la ciutadania una nit especial de teatre i cultura. Així, divendres que ve 25 de setembre, el Centre Cultural Tívoli, a partir de les 22 h, acollirà la interpretació de tres peces teatrals.

Les entrades per a assistir a aquesta Nit de Teatre solidari tenen un preu de 5 euros i tota la recaptació obtinguda amb la seua venda es destinarà, íntegrament, a la Junta Local contra el Càncer. Els tiquets ja estan a la venda en tres punts de Burjassot: La Merceria (Av. Ausiàs March, 5), Didal Complements (Mariano Aser, 6) i en el Casal de la Falla Cristóbal Sorní (els divendres, des de les 21 h).

El Grup de Teatre de la Falla Cristóbal Sorní, davall la direcció de Paco Domingo, posaran en escena les dues primeres peces de la nit. La primera d’elles és “La plaça de Cánovas”, del dramaturg alacantí Juan Alfons Gil Albors. A continuació, arribarà “El cuartito de hora”, una peça dels Germans Álvarez Quintero que, en clau d’humor, és un sainet que narra les desavinences i discussions entre un matrimoni ben avingut.

L’última part d’aquesta nit teatral estarà protagonitzada per l’Associació Teatral Paraules i Dones de Burjassot que, davall la direcció d’Amparo Pastor, posarà en escena “Antígona”, la tragèdia clàssica de Sófocles, basada en el mite d’Antígona i representada per primera vegada en 442 a.C.

El divendres 25 de setembre, la solidaritat, el món de les falles i de l’associacionisme i la cultura es donen la mà a Burjassot per una causa unànime, la lluita incansable contra el càncer.